**1+1%-os rendelkezés 2025-ben**

**Idén is lehet rendelkezni a személyi jövedelemadó 1+1%-áról legkésőbb 2025. május 20-áig, az szja-bevallástól függetlenül is.**

Bárki dönthet úgy idén is, hogy az összevont adóalap után befizetett személyi jövedelemadójának 1 százalékát felajánlja egy regisztrált civilszervezetnek, további 1 százalékát pedig egy technikai számos vallási közösségnek**[[1]](https://nav.gov.hu/print/ado/szja1_1/11-os-rendelkezes-2025-ben/11-os-rendelkezes-2024-ben%22%20%5Cl%20%22_ftn1)** vagy a kiemelt költségvetési előirányzatnak, ami idén a Nemzeti Tehetség Program.

**A felajánlására jogosult, kedvezményezett civilszervezetek listája**[**itt érhető el.**](https://nav.gov.hu/ado/szja1_1/felajanlasra-jogosultak/regisztralt_civil)

**A felajánlására jogosult vallási közösségek listája és a kiemelt előirányzat**[**itt érhető el.**](https://nav.gov.hu/ado/szja1_1/felajanlasra-jogosultak/egyszaz_tszam)

Az szja 1+1%-áról – függetlenül az szja-bevallás módjától – a bevallással együtt vagy külön is lehet rendelkezni.

A nyilatkozat legegyszerűbb **elektronikusan**nyújtható be:

* az [**eSZJA webes felületen**](https://eszja.nav.gov.hu/app/login/#login)**,** online kitöltve vagy
* az ÁNYK-ban a bevallással együtt, annak EGYSZA-lapját is kitöltve vagy
* külön, a 24EGYSZA-nyomtatvány kitöltésével.

**Papíralapon**benyújthatópostán keresztül, vagy személyesen, illetve meghatalmazott által, lezárt borítékban a NAV ügyfélszolgálatain

* a személyijövedelemadó-bevallással együtt, annak EGYSZA-lapját is kitöltve,
* az e-SZJA-felület kitöltőprogramjával készített és kinyomtatott nyilatkozaton,
* a 24EGYSZA jelű nyomtatványon vagy azonos adatokkal a nyilatkozaton, továbbá
* május 10-ig lezárt borítékban leadva a munkáltatónak, ha az vállalja a nyilatkozatok összegyűjtését. A borítékon a leragasztás helyén szerepelnie kell a felajánló aláírásának.

Ha a nyilatkozatokat eseti meghatalmazott nyújtja be, csatolni kell a meghatalmazást is.
**A 2025. május 20-ai határidő jogvesztő.**Ez azt jelenti, hogy ha valaki május 20. után rendelkezik befizetett személyi jövedelemadója 1+1%-áról, a rendelkezése érvénytelen, és a késedelem igazolási kérelemmel sem menthető ki.

2022. január 1-jétől már nem csak a vallási közösségeknek, hanem a kiemelt költségvetési előirányzatnak (jelenleg a**Nemzeti Tehetség Programnak**)**tett felajánlások is érvényben maradnak.** Ez azt jelenti, hogy a 2018-ban (a kiemelt költségvetési előirányzatra nézve 2021-ben) és azt követő években technikai számra tett, formailag megfelelő nyilatkozatokat a NAV 2025-ben és utána is figyelembe veszi, mindaddig, amíg a rendelkező nem ad be újabb nyilatkozatot vagy korábbi nyilatkozatát nem vonja vissza.

2024. január 1-jétől nem vehető figyelembe a technikai számra tett, formailag megfelelő nyilatkozat akkor sem, ha a magánszemély az adóévet követő év május 20-áig - a 2025-ös rendelkezési évben 2025. május 20-ig - nem nyújtott be személyijövedelemadó-bevallást vagy a benyújtott bevallása alapján nem keletkezett adóköteles, összevonás alá eső jövedelme.

**A civil kedvezményezettek javára**ugyanakkor továbbra is**évenként kell nyilatkozni**, mivel ezeket a felajánlásokat csak egy alkalommal, a rendelkezés évében veheti figyelembe a NAV.

Az szja 1+1%-áról rendelkező dönthet úgy, hogy a NAV közölje nevét és elérhetőségét a megjelölt civil kedvezményezettel. Ezeknek az adatoknak a megadása és az adatkezelési hozzájárulás önkéntes, tehát nem feltétele az érvényes rendelkezésnek.

2026. januárjától a rendelkező a NAV honlapján azt is megtekintheti, hogy az idén megjelölt kedvezményezett részesült-e a felajánlott összegből. Ha elektronikus tárhelye is van, a NAV elektronikusan is tájékoztatja a felajánlott összeg kiutalásáról.

**Nemzeti Adó- és Vámhivatal**

**[[1]](https://nav.gov.hu/print/ado/szja1_1/11-os-rendelkezes-2025-ben/11-os-rendelkezes-2024-ben%22%20%5Cl%20%22_ftnref1)** A lelkiismereti és vallásszabadság jogáról, valamint az egyházak, vallásfelekezetek és vallási közösségek jogállásáról szóló 2011. évi CCVI. törvény 7. § alapján vallási közösség: a vallási egyesület, a nyilvántartásba vett egyház, a bejegyzett egyház és a bevett egyház.